………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО** **Г-Н ЯВОР ГЕЧЕВ** | **ОДОБРИЛ,****МИНИСТЪР НА ЗЕМЕДЕЛИЕТО:****ЯВОР ГЕЧЕВ** |

# ДОКЛАД

**от инж. Валентин Чамбов – заместник-министър на земеделието**

**Относно:** Проект на Наредба за изменение и допълнение на Наредба № 18 от 2015 г. за инвентаризация и планиране в горските територии

**УВАЖАЕМИ ГОСПОДИН МИНИСТЪР,**

Съгласно чл. 18, ал. 1 от Закона за горите, министърът на земеделието приема наредба относно условията и редът за изготвяне, приемане и актуализиране на инвентаризацията на горските територии, областните планове за развитие на горските територии, ловностопанските планове, както и горскостопанските планове и програми. С настоящия доклад приложено Ви представям проект на Наредба за изменение и допълнение на Наредба № 18 от 2015 г. за инвентаризация и планиране в горските територии.

**Причини, които налагат приемането на акта**

Предложените изменения и допълнения са продиктувани от необходимостта за усъвършенстване на нормативния акт и имат за цел отстраняване на пропуски, установени при практическото му прилагане и внасяне на яснота при прилагането на отделни разпоредби. С предложените промени се цели оптимизация на дейностите по инвентаризация на горските територии.

Проектът е подготвен от работна група, определена със заповед
№ ЗАП-1009 от 12.11.2021 г. на изпълнителния директор на Изпълнителната агенция по горите, с участие на представители на Изпълнителна агенция по горите, Регионалните дирекции по горите, държавните предприятия по чл. 163 от Закона за горите, Лесотехническия университет и широк кръг от заинтересовани страни.

По-важните изменения и допълнения в наредбата са следните:

Предложеното допълнение в чл. 17, ал. 3 е направено във връзка с промяна на границите и обособяване на нови подотдели, вследствие провеждане на сечи, при което се създава предпоставка за раздробяване на гората и неефективното й стопанисване. С предложеното изменение се цели да се предотврати посоченото раздробяване, което би имало негативни последици при стопанисването на горските територии.

В чл. 19, ал. 1 предложеното допълнение е във връзка с констатиран пропуск. С новата ал. 5 се цели да се проследи историята на обособяване на насаждението в дадения подотдел с цел по - добра организация при планирането и стопанисването на същото.

С предложеното изменение в чл. 20, ал. 1 от наредбата се предлага при инвентаризацията да отпадне задължително обозначаване на терен на отделите, като с предложената нова ал. 9 на чл. 63 се дава възможност същото да се извършва по желание на собственика и за негова сметка.

В чл. 43, ал. 11, отпада т. 6 . Предложението е свързано с липсата на конкретика за случаите на други горски територии, определени с доклади, проучвания и мониторинг. С така действащия текст е възможно включването на данни, които не са пряко свързани с контекста на разбирането за гори с висока консервационна стойност, което може да доведе до противоречие. Във връзка с горепосоченото се предлага създаване на ал. 13.

В чл. 63 се предлага да се създаде ал. 9 във връзка с отпадането на чл. 20, като се дава възможност по желание на собственика и за негова сметка, да се извършва обозначаване границите на терен. С цифровизацията на данните и въвеждането на съвременни ГИС системи, необходимостта от обозначаването на границите на терен, губи своята значимост.

В чл. 76, ал.1 се добавя нова насока на стопанисване „възстановителна“ за подобряване на здравословното състояние на насажденията чрез санитарни и принудителни сечи. Целта е сечите, провеждани в следствие на биотични или абиотични фактори, да могат да се планират.

С предложените изменения в чл. 91 отпада изискването за наличие на влязъл в сила акт по чл. 31 от Закона за биологичното разнообразие за приемане на горскостопански план от експертен съвет, като същият остава задължително условие за утвърждаване на горскостопанската програма от изпълнителния директор на ИАГ.

 С изменението в чл. 102 се регламентира изрично редът и условията за промяна на горскостопанска програма.

В чл. 108 се създава ал. 6. Описаните антропогенни и природни фактори влошават производителността на местообитанията и за по – обективната им оценка е необходимо да се приеме предложеното допълнение.

Съгласно предложеното изменение в § 1, т. 10 от Допълнителната разпоредба, в „допустим размер“ не се включва ползването от санитарни, технически и принудителни сечи, които не могат да се предвидят и планират.

В приложение № 5 се указват турнуси на сеч. С въвеждането на ясни турнуси за сеч се цели да се конкретизира желаното производство на дървесина. Допълва се действащият текст, като изрично се посочва цялото наименование на Инструкцията, която е посочена в приложението.

Предложенията за допълнение в приложения № 4 и 7, свързани с полезащитните пояси имат за цел да наложат добрите практики при инвентаризацията им като технически съоръжения, което ще даде обективна оценка на тяхното състояние.

**Цели**

Усъвършенстване на реда за извършване и приемане на инвентаризацията на горските територии и за изменение на горскостопанските програми.

**Очаквани резултати от прилагането на акта**

С приемането на предложените изменения и допълнения в наредбата ще се постигнат следните резултати:

1. Усъвършенстване на реда за извършване, приемане и утвърждаване на инвентаризацията на горските територии;

2. Подобряване на работата и дейностите изпълнявани в горските територии;

3. Внасяне на яснота и отстраняване на неточности в сега действащата наредба;

4. Създаване на предпоставки и възможност за промяна в горскостопанските програми, при установяване на съответната необходимост.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Финансови и други средства, необходими за прилагането на новата уредба**

Предложеният проект не води до въздействие върху държавния бюджет. За приемането на проекта на акт не са необходими допълнителни разходи/трансфери/други плащания по бюджета на Министерството на земеделието.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и на Портала за обществени консултации за срок от 30 дни. Направените целесъобразни бележки и предложения от проведената обществена консултация са отразени.

 Съгласно чл. 26, ал. 5 от Закона за нормативните актове справката за проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Наредба е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 18, ал. 1 от Закона за горите, предлагам да одобрите приложения проект на Наредба за изменение и допълнение на Наредба № 18 от 2015 г. за инвентаризацията и планирането в горските територии.

|  |  |
| --- | --- |
| **Приложениe:**  | 1. Проект на Наредба;
2. Справка за отразяване на постъпилите становища;
3. Постъпили становища;
4. Справка за проведената обществена консултация;
5. Предложения и становища получени от проведената обществена консултация.
 |

**инж. Валентин Чамбов**

*Заместник-министър на земеделието*